**Az ELTE TáTK KÖZLEMÉNYE**

**a források feltüntetésének követelményeiről**

**és a hivatkozás módjáról**

Tudományos igényű szövegek esetében kötelező feltüntetni az átvett, felhasznált gondolatok forrását – még akkor is, ha átfogalmazzuk, összegezzük a szerző állításait, amikor természetesen idézőjelekre nincs szükség. Ennek elmulasztása etikai vétség, plágium, amelynek elkövetése bármilyen beadott dolgozatban (szemináriumi vagy diákköri dolgozat, szakdolgozat) az ELTE TáTK-n **elégtelen érdemjegyet és fegyelmi eljárást** von maga után.

1. Amennyiben **szó szerint idézünk** – akár egy jellegzetes szókapcsolatot, egyetlen mondatot vagy hosszabb szövegrészt –, akkor az átvett szókapcsolatot, mondatot vagy mondatokat idézőjelek közé kell tenni, így: „idézet”. Ha az idézett szöveg egyes részeit elhagyjuk, a kihagyott rész(ek) helyét szintén jelezni kell, így: „idézet [...] idézet”. Ez a követelmény az idegen nyelvű szövegekből készített saját fordításra is vonatkozik.

2. **A hivatkozás módja**: Nem elég idézőjelek közé tenni az átvett szöveget, pontosan, tehát visszakereshetően meg kell adni a szöveg lelőhelyét. (A hivatkozásnak többféle típusa van - ezek az ún. hivatkozási stílusok-, de egy-egy munkán belül csak az egyik használható.)

***HARVARD stílus***

*Szövegrészen belüli hivatkozás:*

* szerző nélküli mű esetén kerek zárójelben adjuk meg a címet (ha rövid címről van szó, akkor kiírjuk teljesen, ha hosszú a cím, akkor a cím első szava), vessző, a publikálás éve

**(Vezetési stílusok, 2003)**

* egyetlen szerző esetén kerek zárójelben a szerző neve, vessző, a publikálás éve

 **(Nagy, 1999)**

* két szerző esetén kerek zárójelben a vezetéknevek *és/and/&* jellel összekapcsolva, vessző, évszám

 (**Nagy és Kiss, 1999**)

* három vagy több szerző esetén kerek zárójelben:az első szerző neve után *mtsai.*/*et al.* rövidítés, vessző, évszám szerepel

 (**Nagy és mtsai, 1999)**

* azonos szerző(k), ugyanabban az évben előforduló közleményeinek a megkülönböztetésére a, b, c… jelzés alkalmazható az évszám után

 (**Nagy, 1999a)**

* több műre pontosvesszővel elválasztva hivatkozhatunk, évszám szerint növekvő sorrendben

 (**Nagy, 1999; Kiss, 2000)**

* ha a szöveg tartalmazza a szerző nevét, akkor csak az évszámot kell utána feltüntetni

 **… ahogyan Nagy (1999) megállapította…**

* szószerinti idézésnél az idézett szöveget idézőjelek közé tesszük,

és minden esetben *oldalszámot* is feltüntetünk!

 **(Nagy, 1999, p.23)**

*Irodalomjegyzék / Bibliográfia készítése*

* **Könyv**

 Szerző 1., Szerző 2. (Évszám): *Cím*. Alcím. Megjelenés helye, Kiadó neve. Oldalszám.

* **Konferenciakötet**

Szerkesztő (szerk.) (Évszám): *Cím*. A konferencia címe, megrendezésének helye, ideje. Megjelenés helye, Kiadó neve. Oldalszám

* **Könyvfejezet vagy -részlet**

Szerző 1, Szerző 2 [a részleté], (Évszám): A részlet címe. In: Szerző 1 vagy Szerkesztő(k): *A kötet címe*. Megjelenés helye, Kiadó neve. A részlet terjedelme

[tól–ig].

* **Folyóiratcikk**

Szerző 1, Szerző 2 (Évszám): A cikk címe. *Folyóirat címe*, Évfolyam/Kötetszám

(Füzet szám), A cikk terjedelme [tól–ig].

* **Elektronikus (internetes) dokumentum**

 Szerző (évszám): *A cikk címe.* [Dokumentumtípus]

 URL: http://www....... Megtekintve/Letöltve: dátum

**RÖVIDÍTÉSEK használata:**

|  |  |  |
| --- | --- | --- |
| szerkesztő | **szerk. / ed.** | editor |
| munkatársai | **mtsai. / et al.** | et altera |
| kötet | **köt. / vol.**  | volume |
| Könyvkiadó | **Kvk.** |  |
| kiadás | **kiad. / ed.** | edition |
| átdolgozott kiadás | **átdolg. kiad.** |  |
| bővített kiadás | **bőv. kiad.** |  |
| név nélkül | **n.n. / s.n.** | sine nomine |
| hely nélkül | **h.n. / s.l.**  | sine loco |
| évszám nélkül | **é.n. / s.a.** | sine anno |
| oldal  | **o. / p.** | pagina |
| digitális azonosító(elektronikus dokumentumok esetében) | **DOI** | Digital Object Identifier |

Budapest, 2020.

ELTE TáTK